KOMISIJOS SPRENDIMAS
2007 m. kovo 2 d.
panaikinantis 2006 m. spalio 13 d. Komisijos sprendimą 2006/694/EB, draudžiantį pateikti į rinką Jungtinės Karalystės pieninėje pagamintą varškės sūrį
(pranešta dokumentu Nr. C(2007) 639)
(Tekstas svarbus EEE)
(2007/148/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies a punktą,
kadangi:
(1)
Per 2006 m. Maisto ir veterinarijos tarnybos (MVT) atliekamus patikrinimus Jungtinėje Karalystėje kelis kartus buvo nustatyta, kad higienos reikalavimų neatitinkantis pienas buvo pateiktas į rinką ir nusiųstas į sertifikuotą maisto perdirbimo įmonę, kurioje gaminami žmonėms vartoti skirti pieno produktai. Po pirmojo apsilankymo vietoje Komisija kelis kartus informavo Jungtinės Karalystės (JK) institucijas apie susirūpinimą dėl taikomos praktikos kylančio pavojaus žmonių sveikatai ir keletą kartų su jomis diskutavo su padėties vertinimu susijusiais techniniais klausimais.
(2)
Kadangi padėtis rimta, o JK institucijos nesilaiko pareigos vykdyti kontrolę ir atsižvelgdama į tai, kad produktas teikiamas įvairioms valstybėms narėms, Komisija nusprendė, kad pavojus negali būti tinkamai suvaldytas, jei nebus imtasi priemonių visos Bendrijos mastu, įskaitant draudimą į rinką teikti aptariamus produktus.
(3)
2006 m. spalio 13 d. buvo priimtas Komisijos sprendimas 2006/694/EB (2), kuriame nustatytos neatidėliotinos priemonės, skirtos panaikinti tiesioginį ir rimtą pavojų žmonių sveikatai, kurį kelia Bendrijos rinkai pateikti produktai, pagaminti Bowland Dairy Products Limited įmonėje, esančioje Fulshaw Hoad Farm, Barrowford, Lancashire BB9 6RA (Bowland).
(4)
Buvo nustatyta, kad šiame sprendime išdėstytos priemonės bus persvarstytos, kai tik bus pateikta nauja informacija, liudijanti, kad nėra pavojaus žmonių sveikatai, visų pirma atsižvelgiant į priemones, kurių ėmėsi JK institucijos.
(5)
2007 m. sausio 25 ir 30 d. laiškais JK institucijos Komisijai pateikė patenkinamus įrodymus, kad visi reikalavimų neatitinkantys produktai buvo sunaikinti pagal 2002 m. spalio 3 d. Europos Parlamento ir Tarybos reglamento (EB) Nr. 1774/2002, nustatančio sveikatos taisykles gyvūninės kilmės šalutiniams produktams, neskirtiems vartoti žmonėms (3), reikalavimus ir kad Bowland pastatai buvo iškraustyti, išvalyti ir dezinfekuoti. Be to, JK institucijos ėmėsi priemonių užtikrinti, kad ateityje gamyba Bowland įmonėje atitiks Bendrijos teisės aktuose nustatytus reikalavimus.
(6)
Komisija taip pat gavo kitų valstybių narių patvirtinimus, kad jų teritorijose tebesandėliuojamas Bowland įmonės pagamintas varškės sūris buvo sunaikintas pagal Bendrijos teisės aktus.
(7)
Todėl Sprendimas 2006/694/EB turėtų būti panaikintas.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimas 2006/694/EB panaikinamas.
2 straipsnis
Šis sprendimas skirtas valstybėms narėms.
Priimta Briuselyje, 2007 m. kovo 2 d.